

**GUVERNUL REPUBLICII MOLDOVA**

**HOTĂRÎRE** nr.\_\_\_­­­\_\_\_

din\_\_\_\_\_\_\_­­­­\_\_\_\_\_\_\_\_\_\_\_\_\_\_\_

**cu privire la Consiliul coordonator pentru protecţia consumatorilor şi supravegherea pieţei**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În conformitate cu prevederile art. 27 alin.(5) al Legii nr.105-XV din 13 martie 2003 privind protecţia consumatorilor (Monitorul Oficial al Republicii Moldova, 2003, nr.126-131, art.507), cu modificările şi completările ulterioare şi al art.6 al Legii nr.7 din 26 februarie 2016 privind supravegherea pieţei (Monitorul Oficial al Republicii Moldova, 2016, nr.79-89, art.146), Guvernul

**HOTĂRĂŞTE:**

1. Se instituie, pe lîngă Ministerul Economiei, Consiliul coordonator pentru protecţia consumatorilor şi supravegherea pieţei.
2. Se aprobă:

Regulamentul Consiliului coordonator pentru protecţia consumatorilor şi supravegherea pieţei, conform anexei nr.1;

Componenţa nominală a Consiliului coordonator pentru protecţia consumatorilor şi supravegherea pieţei, conform anexei nr. 2.

**3.** Se stabileşte că, în cazul eliberării din funcţia deţinută a unui membru al Consiliului coordonator pentru protecţia consumatorilor şi supravegherea pieţei, persoana nou-desemnată în funcţia respectivă va avea şi calitatea de membru al Consiliului, fără a fi emisă o nouă Hotărîre de Guvern.

**4.** Prezenta Hotărîre intră în vigoare la 01 aprilie 2017.

**5.** Se abrogă Hotărîrea Guvernului nr.773 din 06 iulie 2006 „Cu privire la instituirea Consiliului coordonator în domeniul protecţiei consumatorilor” (Monitorul Oficial al Republicii Moldova nr.112-115/850 din 21.07.2006).

**Prim-ministru Pavel FILIP**

**Contrasemnează:**

Viceprim-ministru, Octavian CALMÎC

ministru al economiei

*Anexa nr.1*

*la Hotărîrea Guvernului*

*nr. \_\_\_\_\_\_\_\_ din 2016*

**REGULAMENTUL**

**Consiliului coordonator pentru protecţia consumatorilor şi supravegherea pieţei**

**I. Dispoziţii generale**

**1.** Prezentul Regulament stabileşte modul de organizare şi funcţionare a Consiliului coordonator pentru protecţia consumatorilor şi supravegherea pieţei (în continuare – Consiliu).

**2.** Consiliul îşi desfăşoară activitatea în baza legislaţiei în vigoare şi a prezentului Regulament.

**3.** Organul central de specialitate responsabil de coordonarea activităţilor de protecţie a consumatorilor şi de supraveghere a pieţei este Ministerul Economiei (în continuare – *autoritate de coordonare*).

**4.** Misiunea Consiliului în calitate de organ consultativ pe lîngă autoritatea de coordonare, este de a coordona activităţile de protecţie a consumatorilor şi de supraveghere a pieţei.

**II. Componenţa Consiliului**

1. Consiliul este constituit din reprezentanţi desemnaţi ai autorităților administraţiei publice centrale, ai autorităţilor de supraveghere a pieţei, ai organului vamal, ai asociaţiilor obşteşti de consumatori şi ai asociaţiilor profesionale sectoriale.

**III. Atribuţiile şi drepturile Consiliului**

**6.** Consiliul are următoarele atribuţii:

1) în domeniul protecţiei consumatorilor:

a) contribuie la promovarea politicii statului în domeniul protecţiei consumatorilor;

b) participă la elaborarea programelor naţionale de protecţie a consumatorilor (pe termen scurt şi de lungă durată);

c) coordonează activităţile desfăşurate în domeniul protecţiei consumatorilor de către autorităţile administraţiei publice abilitate cu funcţii de protecţie a consumatorilor;

d) participă la procesul de armonizare a legislaţiei naţionale cu legislaţia Uniunii Europene în domeniul protecţiei consumatorilor;

e) coordonează activităţile de implementare şi realizare a prevederilor legislaţiei în domeniul protecţiei consumatorilor;

f) coordonează activităţile de examinare şi soluţionare a petiţiilor consumatorilor ce depăşesc competenţa unui singur organ sau care abordează probleme cu caracter general, ce pot avea un impact negativ pentru societate, cu implicarea specialiştilor din diferite domenii;

h) examinează semestrial rezultatele activităţii de protecţie a consumatorilor şi întocmeşte note informative privind activitatea în domeniul protecţiei consumatorilor, cu prezentarea datelor de sinteză Guvernului;

2)în domeniul supravegherii pieţei:

a) analizează și/sau propune mecanisme de coordonare a activităţii autorităţilor de supraveghere a pieţei ce activează în domeniile reglementate;

b) evaluează periodic derularea activităţilor de supraveghere a pieţei de către autorităţile corespunzătoare;

c) instituie cadrul pentru elaborarea și actualizarea, după caz, a programului general anual de supraveghere a pieţei;

d) stabileşte cadrul adecvat pentru formarea profesională a personalului specializat în controlul produselor puse la dispoziţie pe piaţă;

e) participă la consultări privind cadrul legal, normativ şi instituţional în domeniul supravegherii pieţei.

**7.** Consiliul are următoarele drepturi:

a) să solicite, şi să primească de la instituţiile abilitate documente, materiale şi informaţia necesară pentru exercitarea funcţiilor ce ţin de competenţa Consiliului;

b) să adopte, potrivit atribuţiilor ce îi revin, recomandări pentru autorităţile reprezentate în Consiliul, în conformitate cu legislaţia în vigoare.

**IV. Activitatea Consiliului**

**8.** Consiliul este condus de preşedinte, care este asistat de un vicepreşedinte şi de un secretar.

**9.** În absenţa preşedintelui, şedinţele sînt prezidate de către vicepreşedinte.

**10.** Preşedintele Consiliului exercită următoarele funcţii:

1) conduce activitatea şi asigură îndeplinirea atribuţiilor Consiliului în corespundere cu prezentul Regulament;

2) convoacă şi prezidează şedinţele Consiliului;

3) aprobă ordinea de zi a şedinţelor;

4) decide, cu votul majorităţii, asupra chestiunilor examinate, în limitele competenţelor sale;

5) exercită alte atribuţii în conformitate cu prezentul Regulament.

**11.** Consiliul dispune de un secretariat, asigurat de Ministerul Economiei.

**12.** Secretarul Consiliului organizează activitatea Consiliului şi asigură pregătirea materialelor pentru şedinţele Consiliului, elaborează procesele-verbale ale şedinţelor, execută dispoziţiile preşedintelui sau vicepreşedintelui Consiliului, conform funcţiilor Consiliului, elaborează rapoarte şi informaţii, în limitele competenţelor sale, îndeplineşte lucrări de secretariat.

**13.** Şedinţele Consiliului se convoacă în funcţie de necesitate, însă nu mai rar decît o dată în trimestru, la propunerea preşedintelui, vicepreşedintelui sau la solicitarea a unei treimi din numărul membrilor Consiliului. În ultimul caz, este informat secretarul Consiliului, care consultă preşedintele Consiliului şi anunţă convocarea Consiliului.

**14.** Ordinea de zi a şedinţei este adusă la cunoştinţa membrilor Consiliului cu cel puţin 5 zile înainte de convocarea şedinţei acestuia.

**15.** La şedinţele Consiliului pot participa şi alte persoane responsabile şi interesate de chestiunile puse în discuţie.

**16.** Responsabil pentru calitatea materialelor puse în discuţie la şedinţele Consiliului este executantul acestora, care le pregăteşte în prealabil şi le prezintă secretarului în format electronic şi pe suport de hîrtie, înaintînd propuneri, cu cel puţin 7 zile înainte de convocarea şedinţei.

**17.** În baza materialelor prezentate, secretarul pregăteşte şi transmite membrilor Consiliului setul de documente necesare, semnate în modul stabilit, cu 5 zile înainte de şedinţa Consiliului.

**18.** Membrii Consiliului examinează materialele primite în prealabil şi înaintează propuneri pe marginea acestora în cadrul şedinţei.

**19.** Şedinţele Consiliului se consideră deliberative dacă la ele participă majoritatea din membrii Consiliului. Deciziile se adoptă cu majoritatea votului membrilor prezenţi.

**20.** Deciziile şi alte informaţii ce ţin de activitatea Consiliului se aduc la cunoştinţă, în termen de 10 zile, membrilor Consiliului, altor autorităţi ale administraţiei publice, ţinîndu-se cont de specificul problemelor care au fost examinate şi competenţele autorităţilor responsabile.

**21.** Lucrările Consiliului se consemnează într-un proces-verbal semnat de preşedintele şedinţei.

**22.** Activitatea Consiliului se desfăşoară în conformitate cu  planurile curente şi de perspectivă, care sînt aprobate la şedinţele Consiliului.

**23.** Membrii Consiliului înaintează propuneri pentru includerea lor în planul de activitate a Consiliului şi elaborează proiecte de acte normative, care sînt supuse Consiliului spre examinare şi vizare.

*Anexa nr.2*

*la Hotărîrea Guvernului*

*nr. \_\_\_\_\_\_\_\_\_ din 2016*

**COMPONENŢA NOMINALĂ**

**a Consiliului coordonator pentru protecţia consumatorilor şi supravegherea pieţei**

|  |  |
| --- | --- |
|  | * viceministru al economiei, preşedinte al Consiliului |
|  | * director al Agenţiei Naţionale pentru Siguranţa Alimentelor, vicepreşedinte al Consiliului |
|  | * şef al Direcţiei supravegherea pieţei şi securitate industrială, Ministerul Economiei, secretar al Consiliului |
|  | * viceministru al agriculturii şi industriei alimentare |
|  | * viceministru al afacerilor interne |
|  | * viceministru al dezvoltării regionale şi construcţiilor |
|  | * viceministru al transporturilor şi infrastructurii drumurilor |
|  | * viceministru al justiţiei * ministerul Mediului * director al Agenţiei pentru Protecţia Consumatorilor |
|  | * vicedirector al Centrului Naţional de Sănătate Publică * director al Agenţiei pentru Eficienţă Energetică |
|  | * director al Agenţiei Turismului * Serviciul Vamal |
|  | * director al Agenţiei Naţionale pentru Reglementare în Energetică |
|  | * director al Agenţiei Naţionale pentru Reglementare în Comunicaţii Electronice şi Tehnologia Informaţiei |
|  | * vicepreşedinte al Comisiei Naţionale a Pieţei Financiare |
|  | * preşedinte al Camerei de Comerţ şi Industrie |
|  | * viceguvernator al Băncii Naţionale a Moldovei |
|  | * membru al Plenului Consiliului Concurenţei |
|  | * preşedinte al Confederaţiei Naţionale a Patronatului din Republica Moldova |
|  | * preşedinte al Centrului pentru Protecţia Consumatorilor din Republica Moldova |
|  | * preşedinte al Ligii pentru Apărarea Drepturilor Consumatorilor * şeful Inspectoratului Principal de Stat pentru Supravegherea Tehnică a Obiectelor Industrial Periculoase * şeful Serviciului Protecţiei Civile şi Situaţiilor Excepţionale * şeful Inspectoratului de Stat în Construcţii |